**Varkalių kaimo bendruomenės vaikų dienos centro veiklos pristatymas**

Varkalių kaimo vaikų dienos centras įsikūrė prieš metus – sudėtingomis pandemijos laikotarpio sąlygomis, tačiau veikla, kad ir mažais žingsneliais, bet pradėta vykdyti gana sėkmingai.

**Dienos centro tikslas:**

teikti dienos socialinės priežiūros, įvairiapuses socialines ir ugdymo paslaugas vaikui ir jo šeimos nariams, padėti vaikui adaptuotis šeimoje bei visuomenėje, taikant kompleksinio darbo su jais modelius.

**Uždaviniai:**

suteikti vaikams pozityvios ir įvairiapusės socializacijos galimybes;

organizuoti vaikų užimtumą, socialinę – ugdomąją veiklą, atsižvelgiant į jų poreikius ir interesus;

stiprinti pagalbos tinklą ir vykdyti kompleksinę intervenciją į sunkumus ir krizes išgyvenančias šeimas, siekiant atstatyti ir sustiprinti jų funkcijas.

Varkalių kaimo vaikų dienos centras yra įsikūręs Nausodžio seniūnijos Varkalių kaimo bendruomenės patalpose bei Varkalių kaimo bibliotekos , kuri dabar kuriasi naujose erdvesnėse patalpose: Kulių g. 76.

Nausodžio seniūnija yra didžiausia Plungės rajone. Centrą lanko Nausodžio seniūnijos kaimuose gyvenančių šeimų vaikai: Noriškių, Kaušėnų, Mardosų , Stonaičių, Karklėnų, Varkalių, Gondingos. Pas mus lankosi 25 vaikai nuo 6 iki 17 metų, kurie mokosi šiose rajono ugdymo įstaigose: Plungės „Ryto“ pagrindinėje mokykloje, A. Jucio progimnazijoje, „Saulutės“ lopšelyje-darželyje, Plungės vyskupo Motiejaus Valančiaus pradinėje mokykloje.

Per šiuos pirmus mūsų centro veiklos metus kai kurie vaikai nebegalėjo lankyti centro dėl sudėtingų susisiekimo sąlygų – jų tėveliai neturi galimybių parsivežti jų vakare. Tai aktualu, kurie gyvena Juodeikių , Vieštovėnų, Prūsalių kaimuose. Būtinai reikia spręsti pavėžėjimo problemą, nes yra šeimų, kurioms tikrai reikalinga mūsų pagalba.

**Centro veiklos:**

Vaikai po pamokų ruošia namų darbus, patys, padedami darbuotojų, gamina valgį, susitvarko aplinką, pavalgo, dalyvauja ugdomuosiuose užsiėmimuose, edukacijose, renginiuose, žaidžia. Tam yra palanki aplinka – šalia vaikų dienos centro puikiai įrengtas sporto stadionas, kur, esant tinkamoms oro sąlygoms, vaikai gali sportuoti, susipažinti su įvairiomis sporto šakomis. Per šiuos veiklos metus esame įsigiję gimnastikos kilimėlių, svarelių, lankų, šokdynių, stalo žaidimų, sūpynes,“ lego“ rinkinių, naudojamės Varkalių bendruomenės stalo tenisu, padovanotas biliardo stalas. Vaikai tikrai po pamokų turi kuo užsiimti.

**Dienos centre šiuo metu dirba:** Varkalių kaimo bendruomenės pirmininko įgaliota darbuotoja, kuri yra užimtumo specialistė (0,75 etato), dirbanti ir Varkalių kaimo bibliotekoje (0,5 etato), kur vaikams suteiktos sąlygos naudotis nemokamu bibliotekos internetu, kompiuteriais, televizoriumi, dalyvauti bibliotekos renginiuose, skaityti knygas. Ši specialistė yra baigusi lietuvių filologiją, todėl gali padėti ugdytiniams pagerinti gimtosios kalbos žinias. Taip pat yra ir Plungės kraštotyrininkų klubo „Plilaitė“ bei Plungės literatų klubo „Vingiorykštė“ narė. Per praėjusius metus vaikams buvo vestos ekskursijos po Varkalių, Gondingos piliakalnius, dalyvauta gyvosios istorijos festivalyje „Giva Gondinga“, renginyje, skirtame Baltų vienybės dienai ant Gondingos piliakalnio su Plungės Technologijų ir verslo mokyklos bendruomene. Vaikai po truputį supažindinami ir su Plungės literatų klubo veikla: pristatomos klubo narių vaikiškos knygos. Šiemet su „Vingiorykšte“ vasarą ruošiamasi stadione, kur yra Varkalių bendruomenės lauko scena, organizuoti šeimoms gražų renginį: „Muzika ir poezija Plungės kraštui“. Šiam tikslui teiktas ir laimėtas projektas savivaldybės kultūros skyriuje.

Kitas užimtumo specialistas, dirbantis 0,5 etato : baigęs Klaipėdos universitete fizinio aktyvumo ir sporto pedagogikos magistro studijų programą. Jis rūpinasi vaikų ir jaunimo fiziniu aktyvumu, kuris labai svarbus ugdytinių sveikatai, darbingumui, protinei veiklai, mokymosi motyvacijai stiprinti.

Praėjusią vasarą buvo organizuota vaikams „Robotikos akademijos“ savaitinė stovyklėlė. Taip pat vykome ir į renginį Plungės Babrungo slėnyje „Linksmosios atostogos“, lankėmės Plungės parke, svečiavomės Plungės vaikų teisių apsaugos skyriuje, kur susipažinome su darbuotojomis – po to jos apsilankė mūsų centre prieš šv. Kalėdas. Taip užmegzti ryšiai su šia institucija.

Vaikai supažindinami ir su įvairiomis veiklomis, kurios vyksta Varkalių kaime: aplankytas Rasos Žalūdienės žolelių ūkis, pavaikščiota po akmenų energetinį labirintą. Šią vasarą planuojame aplankyti ir kitus vietos ūkininkų ūkius.

Dar viena – socialinė darbuotoja(0,25 etato), kuri dirba ir Nausodžio seniūnijos socialinio darbo organizatore. Ji pradėjo dirbti visai neseniai – nuo vasario 1 d. . Manau, kad tai turėtų pagerinti dienos centro veiklas ir bendradarbiavimą su Nausodžio seniūnija. Nors ir per šiuos metus turime nuoširdžiai pasidžiaugti ir padėkoti Nausodžio seniūnijos seniūnui Gintarui Domarkui už palaikymą, dažnai suteikiamą įvairiapusę pagalbą.