**VšĮ “Šateikių vaikų dienos centras” informacija**

Mūsų VDC dirba 5 darbo dienas per savaitę. Turime 32 akredituotas vietas. Visos jos šiuo metu yra užpildytos. Džiaugiamės, jog covid situacija gerėja, suvaržymai vis atlaisvinami, tad mūsų veiklos tampa vis įprastesnės.

***Įprastą darbo savaitę organizuojame:***

1. **Vaiko vartai į mokslą programą – „Charakterio ugdymas“**, kurios metu ugdome gyvenimo (asmeninius ir socialinius) įgūdžius, tokius kaip bendravimas, draugiškumas, mandagumas, atsakomybė ir kt.
2. **Savęs pažinimo ir asmeninio augimo grupinius užsiėmimus**, kurių metu vaikai mokinasi būti taikesniais, atviresniais, labiau gerbiančiais save, kitą žmogų, gyvūnus, gamtą ir pan.
3. **Rankdarbių programą,** kurios metu vaikai gamina žvakeles, sodina gėles, prieskonines žoleles, daro proginius atvirukus, draugystės apyrankes ir kt.
4. **Asmens higienos ir savitvarkos įgūdžių ugdymą**, kai mokinamės prisižiūrėti save, rūpintis savo kūno švara, drabužių ir avalynės priežiūra. Mokinamės elgesio tualete, elgesio kultūros prie stalo ir pan.
5. **Kas dieną su vaikais drauge gaminame pietus.**
6. **Žaidžiame lavinamuosius, loginius, kompiuterinius ir kt. žaidimus.**

***Pagal poreikį ir galimybes teikiame ir organizuojame:***

1. **Konsultacijas, individualius ir grupinius pokalbius.**
2. **Sporto užsiėmimus.**
3. **Psichologinius grupinius užsiėmimus vaikams** (dažniausiai įvairios terapijos: meno, pasakų, smėlio).
4. **Dailės - technologijų užsiėmimus** (su savanoriais mokytojais vaikai gamina inkilėlius, meškeres, medinius žaidimus, lauko baldus ir pan.).
5. **Kino popietes** (žiūrime mokomuosius filmus, filmukus, aptariame, diskutuojame).
6. **Pasakų popietes** (skaitome, sekame, kuriame pasakas su figūrėlėmis, vaidiname patys)
7. **Audimo užsiėmimus** (su savanoriu audėju vaikai audžia kiliminius takus).
8. **Keliones, ekskursijas, išvykas** (dažnai vykstame į Žemaitės muziejuje vykstančius renginius. Vykstame į atrakcionų, batutų parkus, prie jūros, ežerų. Ne kartą lankėmės Plungėje Žemaičių dailės muziejuje, bibliotekose. Vykome į Klaipėdos delfinariumą, į Kernavę, į Telšių „Alkos“ muziejų. Šią vasarą organizuosime kelionę į Varnius, kur lankysime Regioninio parko centrą, dalyvausime edukacinėse programose, lankysime piliakalnius, alkakalnius, vyksime prie ežero).
9. **Minime Vaikų gimtadienius** (pyragėliai, keksiukai, dovanėlės).
10. **Socialines akcijas** (apleistų kapinių tvarkymas bei žvakių uždegimas ant kapelių, pavasarinės kaimelio talkos, savo aplinkos tvarkymai, akcijos vėžiu sergantiems vaikams, kai gaminamos dovanėlės jiems ir kt.).
11. **Prevencines programas** (Tolerancijos dienos, Visus metus – be patyčių, Tarptautinei nerūkymo dienai skirti užsiėmimai ir kitos pagal poreikį prevencinės programos ar veiklos).
12. **Konkursus** (raiškiojo skaitymo, piešinių, darbelių ir kt. konkursai).
13. **Tėvelių susirinkimus, socialinius, psichologinius, edukacinius grupinius užsiėmimus tėveliams ir globėjams.**

**Dalyvaujame projektinėse veiklose:** (Kur tik užmatome ir jei tik galimybės leidžia, dalyvaujame įvairiuose projektuose. Labai mėgstame Amerikos organizacijos „Vaiko vartai į mokslą“ projektus: dalyvavome „Keliaujame Lietuvos laisvės kovotojų, partizanų takais“, „Keliaukime didingais viduramžių Lietuvos istorijos pėdsakais“. Šią vasarą taip pat dalyvausime jų projekte - „Lietuvos gamtos ir kultūros paminklai“, kurio tikslai - ugdyti Lietuvos vaikų tautinį sąmoningumą, mokyti juos gerbti ir saugoti gamtą).

**Organizuojame stovyklas** (dažniausiai birželio, liepos mėnesiais. Kas porą metų, padėti organizuoti stovyklas, atvyksta jaunimas iš Amerikos).

**Minime kalendorines šventes**  (Užgavėnių, Šv. Valentino, vasario 16 d., kovo 11 d., Šv. Velykų, Šeimos dienos, Tarptautinės vaikų gynimo dienos, Tarptautinės pagyvenusių žmonių dienos, mokytojų dienos, Advento popietės, Kūčių, Kalėdų).

Džiaugiamės galėdami veikti bei padėti vaikams ir jų šeimoms☺