**Žemaičių Kalvarijos vaikų ir jaunimo centras „Vilties vėrinėliai“**

**Nuo 2005 metų teikia** Žemaičių Kalvarijos seniūnijos socialinę riziką patiriančiose, nepasiturinčiose šeimose augantiems bei kitiems riziką patiriantiems vaikams ir jų šeimų nariams dienos socialinės priežiūros ir ugdymo paslaugas.

**Šiuo metu centrą lanko 30 vaikų iš 15 šeimų.**

Centrą lankančių vaikų amžius nuo 7 iki 17 m. Dauguma jų turi specialiuosius ugdymosi poreikius, 4 vaikai - negalią. 9 – iš socialinę riziką patiriančių, 25 iš – nepasiturinčių šeimų, 25 iš gausių šeimų, bei 3 kiti, riziką patiriantys vaikai. Šeimos: 5 socialinę riziką patiriančios, 10 gausios šeimos, 11 nepasiturinčios, 5 auginančios neįgalų vaiką.

Kasdieniai užsiėmimai vyksta centro patalpose, šiltuoju metų sezonu naudojamasi ir bendruomenės sporto aikštynu. Vaikai užsiėmimų metu gauna nemokamus pavakarius. Centro darbo laikui pasibaigus, esant poreikiui, vaikai iš atokesnių kaimų parvežami namo. Centro lankytojai turi galimybę išsiskalbti savo rūbus, nemokamai išsimaudyti bendruomeninėje pirtyje. Vaikams teikiama materialinė pagalba, pagal poreikį aprūpinant reikalingais rūbais, avalyne, higienos priemonėmis, mokymosi reikmenimis.

Užtikrinus pagrindinius vaikų poreikius (maistas, saugi aplinka) siekiama padėti atrasti savo kūrybines galias, norą ir įkvėpimą ko nors gyvenime pasiekti, nelaukiant kol kiti tuo pasirūpins. Dirbant su centro lankytojais orientuojamasi į dialogą ir bendradarbiavimą: kuriant taisykles, numatant galimas pasekmes, planuojant veiklas. Leidžiama daryti pasirinkimus, tuo pačiu specialistams išlaikant priežiūrą ir kontrolę.

Tikslinių užsiėmimų (įvairių programų, ekskursijų, švenčių) bei specialių metodikų ( patyriminio ugdymo, teatro ir kt.) pagalba ugdomi vaikų socialiniai įgūdžiai, stiprinamas vaikų pasitikėjimo savimi ir vienas kitu , mokoma spręsti konfliktus tarpasmeniniuose santykiuose, padedama įveikti mokymosi sunkumus, mokoma imtis atsakomybės už savo veiksmus. Programos vyksta kasdien pagal patvirtintą grafiką, jas veda kvalifikuoti savo sričių specialistai. Programų užsiėmimai vyksta grupėmis, kuriose dalyvauja ne daugiau kaip 15 vaikų. Taip pat vykdomas ir individualus darbas su vaikais.

**Centre vykdomos programos:**

Socialinių įgūdžių programa „Eime kartu“

Pedagoginė programa „Mokslo šaknys karčios – vaisiai saldūs“

Emocinio ugdymo programa „ S.A.U.“

Savęs pažinimo programa „Sparnai“

Psichinės sveikatos programa „Be Meilės – aš niekas“

Prevencinė programa „D.R.A.S.A.“

Dvasingumo programa “Tavo veido, Viešpatie, ieškau”

**Dalis programų nukreiptos į darbinių įgūdžių formavimą:**

Bitininkystės ir vaško programa „Medunešis“

Žolių pažinimo programa „Pieva“

Taikomojo meno programa “Spalvų švytėjimas”

Informacinių technologijų programa “Aš galiu”

Rankdarbių programa „Aš - kūrėjas“

Šių programų užsiėmimų metu stengiamasi centro lankytojus sudominti ir sudaryti sąlygas išbandyti kuo įvairesnių veiklų: siūti, megzti, siuvinėti, velti vilną, daryti žvakes, lipdyti keramikos dirbinius iš molio, mokytis pažinti žoles, jas rinkti ir apdoroti, paruošti naudojimui. Konkrečių užsiėmimų bei mokomųjų veiklų metu įgyti praktiniai įgūdžiai padeda vaikams atrasti savo pomėgius, kurie ateityje palengvins profesijos pasirinkimą.

**Dėl pandemijos apribojimų** kai kurios 2021 m. suplanuotos veiklos visai neįvyko arba užsiėmimus vedė centro darbuotojos, o ne specialistai savanoriai. Pavyzdžiui asmens higienos įpročių formavime nuolat talkindavo Plungės rajono savivaldybės Visuomenės sveikatos biuro darbuotoja. Ji vesdavo sveikos gyvensenos užsiėmimus. Tačiau 2021 metais šiuos užsiėmimus integravom į socialinių įgūdžių programą. Taip pat sustabdyti ir mūsų centro vaikų bendri užsiėmimai su globos namų gyventojais, kurie jau keletą metų džiugino ir vaikus, ir senjorus. Nebesulaukėm ir tradiciškai atvykstančių savanorių iš JAV, nors tikimės, situacijai pagerėjus, jaunimas atvyks vėl.

Siekdami padėti išlaikyti/ sukurti/ atkurti tinkamus tėvų – vaikų tarpusavio santykius, veiklose kviečiame aktyviai dalyvauti centro lankytojų šeimos narius. Tačiau dėl karantino kasmet organizuojami pozityvios tėvystės mokymai nusikėlė į 2022 metus ( vyks kovo – balandžio mėnesiais), su šeimomis buvo dirbama tik individualiai. Tradicinė Atvelykio šventė neįvyko, tačiau Šv. Kalėdų šventei susibūrė visos šeimos su vaikais. Vasarą vyko vaikų vasaros užimtumo stovykla, centro lankytojai kartu su savo šeimomis vyko į ekskursijas, dalyvavo edukacinėse programose. Stovyklos metu ne tik sudarėme galimybes geriau pažinti savo krašto etnines, kultūrines, gamtines vertybes bei istorinį paveldą, bet ir padedami Žemaičių Kalvarijos Motiejaus Valančiaus gimnazijos pedagogų, kūrybiškai užpildėme karantino metu atsiradusias mokomųjų dalykų spragas.

**Centre veikia labdaros centriukas „Pasidalinkime“** (čia ne tik Žemaičių Kalvarijos seniūnijos bendruomenės nariai atneša nebereikalingus, bet tinkamus naudoti rūbus, namų apyvokos daiktus, bet ir mūsų centro lankytojai dalinasi vieni su kitais) tėvai kviečiami bet kada užsukti, pasirinkti reikalingų rūbų, daiktų. Užsukus kviečiama pabūti centre, pabendrauti kartu su vaikais. Užmezgus pasitikėjimo ryšį su šeimomis, gerokai lengviau teikti kokybišką pagalbą ( informavimo, konsultavimo, tarpininkavimo). Remdamiesi sisteminiu ekologiniu modeliu, kai problemos šeimoje suprantamos ne kaip atskirų narių, bet kaip visos šeimos ( pagalba teikiama visai šeimai), o šeima suvokiama kaip sistema, susijusi su kitomis sistemomis, todėl nustatomi šių sistemų ryšiai ( šeimos ir mokyklos ir kt.) bendradarbiaujant su seniūnijos socialine darbuotoja, sudaromi individualūs darbo su vaiku ir jo šeimos nariais planai. Šie planai tikslinami, stebint vaiko ir jo šeimos pokyčius įveikiant socialines- psichologines problemas. Esant sudėtingiems atvejams, konsultuojamasi su Telšių apskrities VTAS, Plungės rajono savivaldybės PPT specialistais. Ir toliau plėtojami bei palaikomi nuolatiniai ryšiai su vietos organizacijomis, kurie per šešiolika centro veiklos metų yra grįsti bendradarbiavimu ir geranoriškumu. Gimnazijos pedagogai informuoja apie vaikų patiriamus mokymosi sunkumus, bendradarbiauja organizuojant vasaros užimtumo stovyklą, kultūros centre vyksta „Vilties vėrinėlių Teatro“ repeticijos, seniūnijos ūkvedys talkina iškilus ūkinėms problemoms, su seniūnijos bendruomene „Gardai“ dalyvaujama bendruose renginiuose, visuomeninėse akcijose. Centre jau šešioliktus metus vykdomos programos, įgyta patirtis leidžia kasmet jas patobulinti, adaptuoti konkrečioms vaikų grupėms. Programų vadovai kasmet analizuoja savo darbą, siekia, jog vykdomi užsiėmimai realiai padėtų dalyvaujantiems juose vaikams. Stebėdami, jog dauguma programų, metų bėgyje organizuojamų renginių ir veiklų, pasiteisina, juos tęsiam, išlaikydami bei formuodami tradiciją. Šiek tiek aktualizuojamas turinys, įnešama naujovių, tačiau pasiteisinusios formos išlaikomos. Siekdami būti ne tik pagrindinius vaiko poreikius atliepianti ir priežiūros institucija, bet ir viena iš vaiko palankios raidos užtikrintojų, organizuodami savo darbą laikomės pamatinių principų: saugios erdvės ateinančiajam sukūrimas, aiškios struktūros ir taisyklių apsibrėžimas, kūrybiškos, lavinančios ir ugdančios aplinkos kūrimas. Tik jausdamasis saugus ir lygiavertis jaunas žmogus gali būti aktyvus ir naudingas savo bendruomenei.

Programų koordinatorė Jolanta Virbickienė, tel. nr.: +37061043182, el.p.: viltiesverineliai@gmail.com